b'\n_START_ARTICLE_\nBalstog\xc4\x97s universiteto Vilniaus Ekonomikos-informatikos fakultetas\n_START_SECTION_\nIstorija\n_START_PARAGRAPH_\nIniciatyv\xc4\x85 \xc4\xafsteigti Balstog\xc4\x97s universiteto filial\xc4\x85 Vilniuje, skirt\xc4\x85, vis\xc5\xb3 pirma, Lietuvos lenkams,  pateik\xc4\x97 Lietuvos lenk\xc5\xb3 mokslo darbuotoj\xc5\xb3 asociacija 2004-2007 m. Balstog\xc4\x97s universiteto filialas Vilniuje tapo ne tik pirmuoju u\xc5\xbesienio auk\xc5\xa1tosios mokyklos filialu Lietuvoje, bet ir pirmuoju Lenkijos universiteto padaliniu kitoje \xc5\xa1alyje. 2007 m. spalio 1 d. prasid\xc4\x97jo 1-eji akademiniai metai._NEWLINE_Abiejose valstyb\xc4\x97se filialo steigim\xc4\x85 lyd\xc4\x97jo sunkumai: Lietuvoje abejota, ar to apskritai reikia, o Lenkijoje vir\xc4\x97 konkurencin\xc4\x97 vietos universitet\xc5\xb3 kova. Filialo steigimui Lietuvos \xc5\xa0vietimo ir mokslo ministerija leidim\xc4\x85 veiklai suteik\xc4\x97 2007 m. rugpj\xc5\xab\xc4\x8dio 9 d., kai kitose auk\xc5\xa1tosiose mokyklose pri\xc4\x97mimas jau buvo baigtas. Galimyb\xc4\x97 mokytis ekonomikos ir informatikos specialybi\xc5\xb3 lenk\xc5\xb3 kalba buvo sudaryta 180 student\xc5\xb3, suteikiant darb\xc4\x85 77 d\xc4\x97stytojams \xe2\x80\x93 40 ekonomikos specialist\xc5\xb3 ir 37 informatikams i\xc5\xa1 Lenkijos, kvie\xc4\x8diant paskait\xc5\xb3 skaityti ir lietuvi\xc5\xb3 lektorius. _NEWLINE_2008 m. suteikta teis\xc4\x97 i\xc5\xa1duoti filialo studentams Lietuvos pa\xc5\xbeym\xc4\x97jimus (tokios pa\xc4\x8dios transporto, sveikatos ir socialin\xc4\x97s apsaugos lengvatos, kokias turi Lietuvos auk\xc5\xa1t\xc5\xb3j\xc5\xb3 mokykl\xc5\xb3 studentai). _NEWLINE_2014 m. vasar\xc4\x85 Fakultetas gavo b\xc5\xabtinus leidimus vykdyti Ekonomikos krypties magistro studijas. Naujais 2014\xe2\x80\x932015 akademiniais metais \xc4\xaf ekonomikos krypties II pakop\xc4\x85 buvo priimtas 51 studentas, \xc4\xaf ekonomikos krypties I pakop\xc4\x85 \xe2\x80\x93 64 studentai, informatikos krypties \xe2\x80\x93 34 studentai. _NEWLINE_2007-2016 m. Fakultete studijas baig\xc4\x97 550 absolvent\xc5\xb3, kuri\xc5\xb3 did\xc5\xbeioji dauguma \xc4\xafsidarbino Vilniaus kra\xc5\xa1te buhalteriais, vadybininkais, programuotojais, tinkl\xc5\xb3 administratoriais, taip pat savaranki\xc5\xa1kai. _NEWLINE_2016 m. ruden\xc4\xaf Fakultete studijavo 405 studentai._NEWLINE_2019 m. Vilniuje, Aguon\xc5\xb3 gatv\xc4\x97je, greta Adomo Mickevi\xc4\x8diaus gimnazijos, buvo planuojama prad\xc4\x97ti Balstog\xc4\x97s universiteto naujo pastato, tinkamo 300 student\xc5\xb3 studijoms, statybas.'